Na temelju članka 35. stavka 1. alineja 4. i članka 41. stavak 2. Zakona o predškolskom odgoju i obrazovanju (“Narodne novine” broj 10/97., 107/07. i 94/13.), članka 6. Odluke o načinu ostvarivanja prednosti pri upisu djece u Dječji vrtić „Olga Ban“ Pazin (“Službene novine Grada Pazina” broj 6/12. i 23/14.) i članka 36. Statuta Dječjeg vrtića „Olga Ban“ Pazin („Službene novine Grada Pazina“ broj 31/13. i 23/14.), uz suglasnost Gradskog vijeća Grada Pazina, Upravno vijeće Dječjeg vrtića „Olga Ban“ Pazin na **7. sjednici održanoj** **25.travnja 2019.** godine donosi

**PRAVILNIK**

**O MJERILIMA I POSTUPKU UPISA DJECE**

**U DJEČJI VRTIĆ „OLGA BAN“ PAZIN**

**I. OPĆA ODREDBA**

**Članak 1.**

Pravilnikom o mjerilima i postupku upisa djece u Dječji vrtić „Olga Ban“ Pazin (u daljnjem tekstu: Pravilnik) utvrđuju se mjerila i postupak upisa djece u predškolsku ustanovu Dječji vrtić „Olga Ban“ Pazin (u daljnjem tekstu: Vrtić) te uvjeti pod kojima dijete može biti ispisano iz Vrtića.

**II. MJERILA I POSTUPAK UPISA DJECE U VRTIĆ**

**Članak 2.**

U Matični vrtić upisuju se djeca koja navršavaju godinu dana do 31. kolovoza tekuće godine pa do polaska u osnovnu školu.

U Područne vrtiće upisuju se djeca koja navršavaju tri (3) godine do 31. kolovoza tekuće godine pa do polaska u osnovnu školu.

Ukoliko postoji potreba za upisom djece koja do 31. kolovoza tekuće godine nisu navršila godinu dana odnosno tri (3) godine, može se Odlukom Upravnog vijeća Vrtića na Prijedlog povjerenstva za upise omogućiti upis djece od navršenih šest (6) mjeseci u Matični vrtić odnosno od navršenih dvije i pol (2,5) godine u Matični i Područne vrtiće sukladno broju slobodnih mjesta iz članka 6.stavak 2.točka 2.

**Članak 3.**

Pravo upisa i sufinanciranja boravka te prednost pri upisu u Matični vrtić ostvaruje se ako dijete i jedan od roditelja imaju prebivalište na području Grada Pazina.

Pravo upisa i sufinanciranja boravka te prednost pri upisu u Područni vrtić ostvaruje se ako dijete i jedan od roditelja imaju prebivalište na području Općine u kojoj djeluje Područni vrtić.

Djeca koja nisu državljani Republike Hrvatske, a imaju dozvolu privremenog ili stalnog boravka na području rada Vrtića, imaju pravo upisa i sufinanciranja boravka kao i djeca iz stavka 1. i 2. ovoga članka.

U Matični ili Područne vrtiće može se upisati dijete koje nema prebivalište na području rada Vrtića u koji se upisuje sukladno broju slobodnih mjesta iz članka 6.stavak 2.točka 2.

Dijete iz stavka 4.ovoga članka upisuje se na rok do kraja tekuće pedagoške godine.

Dijete iz stavka 4. ovog članka koje je upisano u Matični ili Područne vrtiće plaća punu ekonomsku cijenu smještaja ili mu troškove boravka sufinancira jedinica lokalne samouprave.

**Članak 4.**

Upisi djece u redovne programe Vrtića obavljaju se u skladu sa Godišnjim planom i Programom rada Vrtića, u pravilu tijekom svibnja tekuće godine za iduću pedagošku godinu, a upisi djece u ostale programe (Predškola i drugi programi) po potrebi.

Redovnim programom Vrtića u smislu ovog Pravilnika smatraju se i programi rane (jaslične) dobi.

**Članak 5.**

Odluku o pokretanju postupka upisa donosi Upravno vijeće za svaku pedagošku godinu uz suglasnost Osnivača, na temelju prethodnog Zaključka Koordinacije Gradonačelnika Grada Pazina i Općinskih načelnika Pazinštine.

O Odluci o pokretanju postupka upisa Vrtić obavještava jedinice lokalne samouprave na čijem se području nalaze Područni vrtići u sastavu Vrtića.

**Članak 6.**

Na temelju Odluke o pokretanju postupka upisa Vrtić objavljuje Oglas za upis djece u programe Vrtića (dalje: Oglas za upis) najkasnije osam (8) dana prije početka roka za podnošenje Zahtjeva za upis.

Oglas za upis sadrži u pravilu:

1. vrijeme i mjesto podnošenja Zahtjeva za upis
2. broj slobodnih mjesta i vrste programa za koje se vrši upis u Vrtiću odnosno u programu za koje se objavljuje Oglas za upis
3. uvjete upisa
4. popis dokumentacije iz članka 7. stavaka 3. i 4. koja se prilaže uz Zahtjev za upis
5. način ostvarivanja prednosti za upis
6. datum i mjesto objave Privremene rang liste prednosti za upis (dalje: Privremena rang

lista).

Oglas za upis objavljuje se na mrežnim stranicama Vrtića i Osnivača te oglasnim mjestima Vrtića.

**Članak 7.**

Roditelj/Skrbnik (u daljnjem tekstu: Roditelj) zainteresiran za upis djeteta u Vrtić, najkasnije do isteka rokova iz Oglasa za upis, podnosi Vrtiću Zahtjev za upis.

Zahtjev za upis podnosi se na obrascu koji se može preuzeti u Vrtiću ili na mrežnim stranicama Vrtića.

Uz Zahtjev za upis roditelj prilaže:

1. Ispunjen Inicijalni upitnik (obrazac se može preuzeti u Vrtiću ili na mrežnim stranicama)
2. Izvadak iz matične knjige rođenih ili Rodni list djeteta
3. Presliku osobne iskaznice djeteta ili Uvjerenje o prebivalištu djeteta
4. Preslike osobnih iskaznica oba roditelja
5. Potvrdu o obavljenom sistematskom zdravstvenom pregledu djeteta te dodatnu zdravstvenu potvrdu u slučaju promjena zdravlja nastalih nakon sistematskog zdravstvenog pregleda
6. Potvrdu o pregledu stomatologa za djecu stariju od tri godine
7. Nalaz i mišljenje (ili Rješenje) nadležnog tijela ako se radi o djetetu kojem su utvrđene teškoće u razvoju
8. Ostalu zdravstveno-medicinsku dokumentaciju bitnu za procjenu psihofizičkog i razvojnog statusa djeteta (ukoliko istu posjeduju).

Roditelj koji se poziva na neki od kriterija iz članka 11. stavka 2. ovog Pravilnika, Zahtjevu za upis prilažu:

1. Elektronički zapis Zavoda za mirovinsko osiguranje za roditelje djeteta (dokaz o radnom statusu roditelja) ili jednakovrijednu ispravu koju je izdalo nadležno tijelo u inozemstvu ukoliko je roditelj zaposlen u inozemstvu ili dokaz da se roditelj redovno školuje
2. Potvrdu nadležnog tijela o samohranosti roditelja, dokaz o tome da dijete živi u jednoroditeljskoj obitelji, Rješenje da je dijete smješteno u udomiteljskoj obitelji ili Rješenje o određivanju staratelja odnosno skrbnika djeteta
3. Uvjerenje ili Potvrdu nadležnog tijela o tome da se radi o djetetu roditelja žrtve i invalida Domovinskog rata
4. Dokaz nadležnog tijela da roditelji za to dijete i drugu svoju djecu primaju doplatak za djecu
5. Izvatke iz matične knjige rođenih ili rodne listove za ostalu djecu iz obitelji (za dijete iz obitelji s troje i više djece)
6. Eventualne druge dokumente na osnovu kojih dijete može ostvariti prednost pri upisu.

Roditelji koji ne prilože odgovarajuće dokaze o statusu djeteta ne mogu se pozivati na prednosti pri upisu definirane člankom 11. ovog Pravilnika.

Vrtić zadržava pravo naknadne provjere dostavljene dokumentacije prilikom upisa.

Ukoliko se u postupku utvrdi da dostavljeni podaci ne odgovaraju stvarnom stanju, podnositelj prijave gubi pravo na prednosti pri upisu.

Zahtjev za upis koji nije pravovremeno dostavljen neće se razmatrati ni bodovati.

**Članak 8.**

Stručno tijelo Vrtića prilikom zaprimanja Zahtjeva za upis, a najkasnije do početka nove pedagoške godine, obavlja razgovor s roditeljima i djetetom prijavljenim za upis, kako bi se upoznali s razvojnim statusom i psihofizičkim karakteristikama djeteta.

**Članak 9.**

Upise u Vrtić obavlja Povjerenstvo za upise (dalje: Povjerenstvo) koje ima tri (3) člana.

Članove Povjerenstva imenuje Upravno vijeće na prijedlog Ravnatelja Vrtića iz reda članova Odgojiteljskog vijeća, na razdoblje od godinu dana.

O svom radu Povjerenstvo vodi Zapisnik.

**Članak 10.**

Ako Povjerenstvo nakon isteka roka za podnošenje Zahtjeva za upis u programe Matičnog vrtića u Pazinu odnosno u pojedini Područni vrtić utvrdi da se prema raspoloživom kapacitetu pojedinog programa odnosno Vrtića sva prijavljena djeca mogu upisati u pojedini program odnosno Vrtić, neće utvrđivati prednost za upis.

**Članak 11.**

Ako se za upis u pojedine programe Matičnog vrtića u Pazinu odnosno za upis u pojedini Područni vrtić prijavi veći broj djece dorasle za upis od broja objavljenih slobodnih mjesta odnosno od broja djece koji Matični odnosno Područni vrtić prema svojem raspoloživom kapacitetu može upisati, Povjerenstvo nakon isteka roka za podnošenje Zahtjeva za upis pristupa obradi tih Zahtjeva i sastavljanju Privremene rang liste.

Privremena rang lista sastavlja se za Matični vrtić (posebno za djecu vrtićke i jaslične dobi) i za svaki Područni vrtić na način da se svakom djetetu za koje je podnesen Zahtjev za upis određuje odgovarajući broj bodova primjenom sljedećih mjerila i kriterija:

|  |  |
| --- | --- |
| dijete u godini prije polaska u osnovnu školu | 30 bodova |
| dijete samohranog roditelja | 9 bodova |
| dijete smješteno u udomiteljskoj obitelji | 9 bodova |
| dijete s teškoćama u razvoju | 9 bodova |
| po procjeni Povjerenstva za upise na temelju dostavljene dokumentacije u slučaju izvanrednih okolnosti (socijalni status, bolest ili invaliditet roditelja) | 9 bodova |
| dijete zaposlenih obaju roditelja, dijete roditelja koji se redovno školuju ili dijete zaposlenog roditelja iz jednoroditeljske obitelji | 7 bodova |
| dijete iz obitelji s troje i više djece: |  |
| a) za više od troje djece u obitelji | 4 boda |
| b) za troje djece u obitelji | 3 boda |
| dijete roditelja s invaliditetom Domovinskog rata | 2 boda |
| dijete roditelja koji primaju doplatak za djecu | 1 bod |

**Članak 12.**

Bodovi utvrđeni po kriterijima iz članka 11. ovog Pravilnika zbrajaju se i na temelju ukupnog broja bodova utvrđuje se Privremena rang lista.

Ako i nakon primjene utvrđenih kriterija više djece ostvari jednak broj bodova svrstavaju se po datumu rođenja djeteta, od starijeg ka mlađemu.

**Članak 13.**

Na prijedlog Povjerenstva Ravnatelj donosi Privremenu rang listu.

Privremena rang lista objavljuje se na mrežnim stranicama Vrtića i oglasnim mjestima Vrtića.

O Privremenoj rang listi Ravnatelj izvještava Upravno vijeće i Osnivača dopisom, zajedno sa podacima o prihvaćenim i odbijenim Zahtjevima za upis.

**Članak 14.**

Prilikom podnošenja Zahtjeva za upis, Vrtić će dodijeliti roditelju djeteta šifru radi

pseudonimizacije osobnih podatak djeteta, koju će koristiti prilikom javne objave rezultata

upisa djece.

**Članak 15***.*

Na Privremenu rang listu roditelj može podnijeti prigovor.

Prigovor na Privremenu rang listu podnosi se Upravnom vijeću Vrtića, a dostavlja se pismeno ili putem elektroničke pošte u roku od petnaest (15) dana od dana objave Privremene rang liste.

Upravno vijeće Vrtića u roku od osam (8) dana od dana isteka roka za podnošenje prigovora razmatra i rješava pristigle prigovore i donosi Odluku o konačnoj rang listi.

**Članak 16.**

Nakon donošenja Odluke o konačnoj rang listi Povjerenstvo odlučuje o rasporedu djece po skupinama.

Na raspored djece po skupinama roditelji mogu uložiti pismeni prigovor Ravnatelju.

O prigovoru roditelja odlučuje Ravnatelj u roku od petnaest (15) dana, na temelju prijedloga Povjerenstva.

**Članak 17.**

Ako se tijekom pedagoške godine oslobodi jedno ili više mjesta u Matičnom odnosno u Područnim vrtićima, na ta se mjesta mogu upisati djeca redom prema postignutom mjestu sukladno Odluci o konačnoj rang listi.

Odluku o upisu djece iz prethodnog stavka ovoga članka donosi Ravnatelj.

**Članak 18.**

Pravo na upis dijete može ostvariti u pravilu jedanput u toku iste pedagoške godine.

Iznimno, za upis istog djeteta više od jedanput u toku iste pedagoške godine, postupa se sukladno članku 19. ovoga Pravilnika.

**Članak 19.**

Izvan upisnog roka roditelji mogu Povjerenstvu podnijeti Zahtjev za naknadnim upisom uz pismeno obrazloženje i pripadajuću dokumentaciju navedenu u članku 7. ovog Pravilnika.

Povjerenstvo razmatra Zahtjev za naknadni upis djeteta i predlaže Ravnatelju donošenje Odluke u roku trideset (30) dana od dana zaprimanja Zahtjeva za naknadnim upisom.

Prigovor na Odluku ravnatelja podnosi se Upravnom vijeću, a dostavlja se pismeno ili putem elektroničke pošte u roku od petnaest (15) dana od dana zaprimanja Odluke.

Upravno vijeće Vrtića u roku od 45 dana razmatra i rješava pristigle prigovore.

Naknadnim upisom dijete se može upisati samo do kraja tekuće pedagoške godine.

**III. UGOVORI S RODITELJIMA**

**Članak 20.**

S roditeljima djeteta kojem je odobren upis Vrtić zaključuje Ugovor o međusobnim obvezama (dalje u tekstu: Ugovor) u pravilu prije početka polaska djeteta u Vrtić.

Za dijete upisano redovnim postupkom upisa, Ugovor iz stavka 1. ovog članka prestaje ispisivanjem djeteta iz Vrtića ili odlaskom djeteta u osnovnu školu.

S roditeljima djeteta koje polazi Vrtić izvan mjesta prebivališta sklapa se ugovor na rok do kraja tekuće pedagoške godine.

**Članak 21.**

S roditeljima djeteta kojem su Nalazom i mišljenjem nadležnog tijela utvrđene teškoće u razvoju Stručno tijelo Vrtića predlaže Ravnatelju sklapanje Ugovora kojim se regulira dnevni i tjedni boravak u vrtiću.

**Članak 22.**

U slučaju značajnih promjena zdravstvenog stanja ili razvojnog statusa djeteta koje prije početka ili tijekom ostvarivanja programa uoči Stručno tijelo Vrtića, roditelji su dužni pravovremeno obaviti potrebne pretrage i pribaviti nalaze, mišljenja i rješenja nadležnih tijela te sudjelovati u programu pedagoške opservacije djeteta.

Za dijete iz stavka 1.ovoga članka provodi se pedagoška opservacija u trajanju od tri (3) mjeseca.

Pedagošku opservaciju provodi Stručno tijelo Vrtića kojeg čine stručni suradnici Vrtića, odgojiteljice odgojne skupine djeteta i zdravstvena voditeljica u Vrtiću.

Stručno tijelo Vrtića odlučuje o duljini dnevnog odnosno tjednog boravka djeteta u Vrtiću za vrijeme pedagoške opservacije, u dogovoru s roditeljima.

Ukoliko postoji potreba, pedagoška opservacija se može produljiti odlukom Stručnog tijela Vrtića.

**Članak 23.**

Nakon provedene pedagoške opservacije Stručno tijelo Vrtića predlaže Ravnatelju duljinu dnevnog odnosno tjednog boravka djeteta u Vrtiću zavisno o psihofizičkom statusu i potrebama djeteta te ostalim uvjetima za ostvarivanje odgojno-obrazovnog programa u skupini.

Duljina trajanja dnevnog odnosno tjednog boravka u odgojnoj skupini iz stavka 1.ovoga članka regulira se izmjenom i/ili dodatkom Ugovora.

Ukoliko roditelj ne želi potpisati izmjenu i/ili dodatak Ugovoru, Ugovor prestaje istekom narednih trideset (30) dana.

**Članak 24.**

Na zahtjev roditelja dijete se u toku pedagoške godine iz Matičnog vrtića može premjestiti u neki od Područnih vrtića i obratno, ako u tom drugom vrtiću postoje uvjeti za prihvat djeteta.

Odluku o premještaju djeteta donosi Ravnatelj Vrtića.

**IV. ISPIS DJETETA IZ VRTIĆA**

**Članak 25.**

Ako roditelji (novo)upisanog djeteta bez opravdanog razloga ne dovedu dijete u Vrtić u roku od osam (8) dana od dana početka pedagoške godine te o razlozima nedolaska djeteta ne obavijeste Vrtić, smatrat će se da su roditelji odustali od upisa. U tom slučaju dijete se u roku od idućih deset (10) dana ispisuje iz Vrtića po službenoj dužnosti.

**Članak 26.**

Dijete se može ispisati iz Vrtića na temelju pisanog zahtjeva roditelja.

Dijete se može ispisati najranije s datumom podnošenja Zahtjeva za ispis.

Akt o ispisu donosi Ravnatelj u roku od osam (8) dana od podnošenja Zahtjeva za ispis.

Ako roditelj prestane koristiti usluge Vrtića, a da prethodno nije podnio Zahtjev za ispis, dužan je platiti troškove smještaja djeteta u Vrtić za vrijeme koje je potrebno da se ispis provede po službenoj dužnosti.

**Članak 27.**

Dijete se po službenoj dužnosti ispisuje iz Vrtića u slijedećim slučajevima:

1. ako 30 dana neopravdano izostane iz Vrtića,
2. ako ni nakon opomene da su dužni platiti zaostale troškove smještaja u Vrtiću roditelji te troškove ne plate u idućih 30 dana,
3. iznimno, u drugim opravdanim slučajevima.

Akt o ispisu djeteta iz Vrtića donosi Ravnatelj Vrtića.

**V. UPIS U PROGRAM PREDŠKOLE I OSTALE PROGRAME VRTIĆA**

**Članak 28.**

Program Predškole obvezan je za svu djecu u godini dana prije polaska u osnovnu školu.

Program Predškole za djecu upisanu u redovite programe Vrtića provodit će se u sklopu redovitog programa.

Obveznik Predškole koji ne pohađa vrtić upisuje program Predškole u Matičnom ili Područnom vrtiću najbližem njegovom mjestu stanovanja.

U slučaju kada se zbog malog odaziva program Predškole može uključiti u redoviti program Vrtića, Upravno vijeće, na prijedlog Povjerenstva za upise, donosi Odluku o načinu provođenja programa Predškole.

Vrtić imenuje Voditelja programa Predškole.

Za provođenje programa Predškole Oglas za upis se objavljuje na mrežnim stranicama Vrtića i Osnivača.

**VI. PRIJELAZNE I ZAKLJUČNE ODREDBE**

**Članak 29.**

Izrazi u ovom Pravilniku koji imaju rodno značenje, bez obzira da li se koriste u muškom ili ženskom rodu, na jednak način obuhvaćaju i muški i ženski rod.

**Članak 30.**

Roditelj koji smatra da su povrijeđena neka njegova prava iz ovog Pravilnika, može u roku od 15 dana od dana primitka toga akta odnosno od dana saznanja za povredu svojih prava, podnijeti prigovor Upravnom vijeću Vrtića.

Upravno vijeće u roku od 45 dana od dana zaprimanja prigovora iz stavka 1. ovoga članka razmatra prigovor i donosi Odluku o prigovoru.

Odluka Upravnog vijeća je konačna.

**Članak 31.**

Danom stupanja na snagu ovog Pravilnika prestaje važiti Pravilnik o mjerilima i postupku upisa djece u Dječji vrtić „Olga Ban“ Pazin(„Službene novine Grada Pazina“broj 15/15.)

**Članak 32.**

Po dobivanju prethodne suglasnosti Gradskog vijeća Grada Pazina, ovaj Pravilnik

objavit će se na oglasnoj ploči i mrežnim stranicama Vrtića te u Službenim novinama Grada

Pazina i Općina Cerovlje, Gračišće, Karojba, Lupoglav i Sv. Petar u Šumi, a stupa na snagu

prvog dana nakon objave na Oglasnoj ploči Vrtića.

KLASA: 003-05/19-01/02

URBROJ: 2163/01-09-19-6

Predsjednica Upravnog vijeća

*Hani Glavinić*

Na ovaj Pravilnik dalo je suglasnost Gradsko vijeće Grada Pazina svojim Zaključkom KLASA: 601-01/19-01/02; URBROJ: 2163/01-03-02-19-9 od 17.travnja 2019. godine.

Ovaj je Pravilnik objavljen na oglasnoj ploči Vrtića dana 25.travnja 2019.te je stupio na snagu 26.travnja 2019.

Tajnica

*Gabrijela Krizmanić*